題王摩詰曲江春遊圖
作者：李廌
朝代：宋

paragraphs: 咸雍山河互王霸，涇渭爲隍城塹華。
曲江臺沼備豫游，秪與畫師供入畫。
長安城西山萬重，昆明烟浪繞新宮。
新蒲細柳春風裏，萬戶千門佳氣中。
我生不及開元時，猶喜此圖今見之。
蒼莽烟綃橫短幅，眼中終南倒溪淥。
傾城士女巷無人，三月三時曲江曲。
老稚妍媸賤或貴，來者携壺歸者醉。
筆端造化有能事，各肖人人樂遊意。
如今此地空塵迹，石鯨縱在如銅狄。
宜春五柞更蕭條，無復榛中得遺甓。
我願吾王明六符，不蹈漢唐耳目娛。
池籞假民任畋漁，無令畫師爲畫圖。